《步虚辞五章》
清代·姚燮

中宸冂冂，华凤若棽。五烟顿辔，虹洞玉岑。太微紫晨，石髓九斟。

明婳其眷，玄罗在心。金鹅鍊魄，吐阳纳阴。容裔蹈廓，灵风振衿。

天梁旭卉，谁叩飞音？

返观出冥，流精藻朗。铁鷟挂林，海月初上。沆瀣四浮，逼入泱漭。

西瀛不峰，琉璃平掌。摛乎空荃，恣意为往。水碧正腴，凤实盈盎。

桐柏帝之，载稽臣颡。胎之息之，真元曷攘？

窃汞于牝，泄牡以铅。龟蛇聃聃，独游古天。天暧不翠，中黄纳绵。

兰睇皛射，流云亦嫣。灵蜕非蜕，蜕乎自然。玉台九霄，丹田九渊。

九九合一，离斡坎旋。逆添顺补，变幻坤乾。羌有至人，孩抱黍圆。

欲名其妙，名难妙诠。

荃宰恬漠，醲化协舆。燕履所蹑，空香可摅。昌容携瑟，陵阳弄珠。

九籥气升，神楼未墟。三素承箓，龙峤束书。清姑告退，玄脩准初。

超轶埃壒，旁薄太无。藏息在踵，苍颜转枯。冥寂忘相，生命天俱。

灵对当咫，眇默与依。玉雷填填，流声太希。太希惟夷，而遁于微。

搏虽不得，讵忧其违？动以神摄，止以性追。追摄迭嬗，命固气培。

魂隐孰蔀，魄著孰亏？郁单赤明，朝往夕回。三景之景，有几无倪。

无倪为倪，非想亦非。元化混沌，至道无为。载稽臣颡，曷由赞辞？

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。